### Beslutninger

Forslaget blev på byrådsmødet den 25. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA S OG M

Formål og indledning

Dette budgetforslag har til formål at fremme et mere tilgængeligt, inkluderende og sundhedsfremmende byrum ved at etablere flere bænke på offentlige arealer i [adresse]. Forslaget er et fælles initiativ fra Socialdemokratiet og Moderaterne, som bl.a. bygger på en fælles byrådsforespørgsel juni 2023.

Baggrund og betydning

Adgangen til offentlige siddepladser har stor betydning for mange borgere – særligt ældre, mennesker med handicap, gravide og borgere med nedsat mobilitet. Bænke bidrager også til et levende og imødekommende byrum, hvor det er muligt at hvile, mødes og observere bylivet. Særligt i byområder med lange gåafstande eller tæt trafik er det vigtigt at sikre tilstrækkelige pauserum.

Sundhed og universel udformning

Et tilstrækkeligt antal bænke gør det nemmere for flere at være aktive i byrummet. Flere pauser gør gåture mere overkommelige, hvilket fremmer både fysisk aktivitet og mental trivsel. Det er en vigtig del af universel udformning at tilgodese behovet for hvilepladser.

Erfaringer fra andre kommuner

København Kommune har i deres projekt 'Sid godt i byen' opsat en lang række bænke, særligt med fokus på ældre og gangbesværede borgere. Bænkene er placeret strategisk nær grønne områder, bustoppesteder og indkøbsmuligheder. Derudover har byer som [adresse] og [adresse] arbejdet med byrumsmøbler som en del af inkluderende byplanlægning. I København blev 500 bænke opsat efter borgernes egne ønsker til placering – en god model for medinddragelse.

Forslag

- Der afsættes midler til opsætning af 100 nye bænke fordelt på tværs af alle bydele.

- Bænkene skal leve op til principperne om universel udformning: med ryglæn, armlæn og passende siddehøjde.

- Placeringen af bænkene skal ske i samråd med lokalområder, fællesråd, Ældrerådet, Handicaprådet og Tilgængelighedsrådet.

Økonomi og forhandling

Forslaget ønskes forhandlet i forbindelse med de kommende budgetforhandlinger. En afvejning af pris og bæredygtighed skal indgå i valg af materialer og leverandører. I [adresse], [adresse] benytter man donationer og crowd-funding til at finansiere offentlige bænke – dette kan med fordel også overvejes i [adresse]. I [adresse] er der flere steder opsat solcellebænke, som både tilbyder hvile og muligheden for at oplade telefoner. Det bør undersøges, om sådanne løsninger også kan anvendes i [adresse].